
Sõitjateveo avaliku teenindamise otselepingu pikendamine

1. Asjaolud ja menetluse käik
Narva Linnavalitsuse 21.12.2012.a. korralduse nr 1305-k alusel on Narva Linnavalitsuse Arhitektuuri- ja Linnaplaneerimise Ameti ja AS-i Narva Bussiveod (registrikood 10247291, asukohaga Kadastiku tn 51 21004 Narva) vahel sõlmitud 02.01.2013.a. sõitjateveo avaliku teenindamise leping nr 4 tähtajaga 01.01.2013 – 31.12.2013.a. 

Narva Linnavalitsuse 22.10.2014.a korralduse nr 1228-k alusel on eelnimetatud teenindamise leping nr 4 pikendatud samadel tingimustel  kuni 31.12.2014.a. 
Vedaja on kohustatud korraldama sõitjatevedu bussidega kinnitatud sõiduplaanides ettenähtud liinidel ja kellaaegadel Narva linna eelarves selleks ette nähtud eelarvevahendite raames.

Narva Linnavalitsus otsustas korraldada 2015. aastal avatud riigihanke sõitjateveo teenuste osutamiseks. Kuni riigihanke tulemuste kinnitamiseni tuleb korraldada Narva linnas sõitjatevedu 2015 eelarves ettenähtud eelarveliste vahendite piires. 

AS Narva Bussiveod on aktsiaselts, mille kõik aktsiad kuuluvad otseselt Narva linnale. Seega,   AS-i Narva Bussiveod näol on riigihankeõiguse tähenduses tegemist majasisese üksusega, st Narva linnal on lubatud oma asutuste kaudu sõlmida nimetatud ettevõtjaga riigihankemenetluseta otselepinguid. Sisetehingutele ei kohaldata riigihangete seaduses sätestatud menetluskorda       (RHS § 141 lg 1). Narva linna haldusterritooriumil reisijateveoteenuse osutamise tagamiseks on Narva Linnavalitsus otsustanud pikendada teenuse osutamiseks otselepingu AS-ga Narva Bussiveod. 

2. Õiguslikud alused
Kohaliku omavalitsuse korralduse seaduse § 6 lg 1 kohaselt on omavalitsusüksuse ülesandeks korraldada linnasisest ühistransporti.
Ühistranspordiseaduse § 5 lõike 1 punkti 6 alusel sõlmib omavalitsusorgan vedajatega avaliku teenindamise lepinguid. Ühistranspordiseaduse § 10 lõige 1 sätestab, et avaliku teenindamise kohustuse saab vedajale panna üksnes avaliku teenindamise lepingu alusel, mille sõlmivad vedaja ja veo tellija, keda esindab ühistranspordiseaduse §-s 12 nimetatud pädev ametiasutus. 

Ühistranspordiseaduse § 12 lõike 1 punkti 4 alusel on linnavalitsus pädevaks ametiasutuseks linnasisesel sõitjateveol. 

Ühistranspordiseaduse § 10 lõike 12 sätestab, et kui veo tellijal on sõitjateveoteenuse osutamiseks teeliikluses vedajaga sõlmitud avaliku teenindamise leping, sealhulgas avaliku teenindamise otseleping, ei või veo tellija sama vedajaga avaliku teenindamise otselepingut sõlmida, välja arvatud Euroopa Parlamendi ja nõukogu määruse (EÜ) nr 1370/2007 artikli 5 lõigetes 2 ja 5 nimetatud juhtudel.

Euroopa Parlamendi ja nõukogu määruse (EÜ) nr 1370/2007 artikli 5 lõike 2 alusel võib pädev asutus otsustada, kas osutada avalikku reisijateveoteenust ise või sõlmida avaliku teenindamise otseleping õiguslikult eraldiseisva üksusega, kelle üle pädev asutus teostab kontrolli. 

Kohaliku omavalitsuse üksuse finantsjuhtimise seaduse § 24 lõike 2 kohaselt kui linnavolikogu ei ole eelarvet eelarveaasta alguseks vastu võtnud, võib linnavalitsus kuni eelarve vastuvõtmiseni teha linnavolikogu määratud liigenduses ühe kaheteistkümnendiku ulatuses:

         1) eelmise aasta lõpliku eelarve vastavast väljaminekust, kui kavandatav väljaminek on alanud eelarveaasta eelarve eelnõus vähemalt samas summas, või

         2) alanud eelarveaasta eelarve eelnõus kavandatud väljaminekust, kui see on väiksem eelmise aasta lõpliku eelarve vastavast väljaminekust.

Riigihangete seaduse (RHS) § 10 lõike 1 punkti 2 mõistes on hankijaks muuhulgas ka kohaliku omavalitsuse asutus. 

RHS §-i 141 kohaselt ei ole hankija kohustatud rakendama riigihangete seaduses sätestatud korda sisetehingutele. Sisetehing on hankija leping äriühinguga, mille kõik aktsiad või osad kuuluvad otseselt sellele hankijale või talle koos teiste hankijatega või sihtasutusega, mille ainuasutaja on see hankija või mille kõik asutajad on see hankija koos teiste hankijatega.
3. Otsus
Pikendada Narva Linnavalitsuse Arhitektuuri- ja Linnaplaneerimise Ameti ja AS-i Narva Bussiveod (registrikood 10247291, asukohaga Kadastiku tn 51 21004 Narva) vahel 02.01.2013.a. sõlmitud avaliku teenindamise otselepingu nr 4 kehtivust samadel tingimustel ja 2015. aasta eelarves ette nähtud rahaliste vahendite piires kuni riigihankemenetluse käigus edukaks tunnistatud pakkujaga uue hankelepingu sõlmimiseni.
4. Rakendussätted
4.1. Linnakantseleil teha korraldus teatavaks Narva Linnavalitsuse Arhitektuuri- ja Linnaplaneerimise Ametile ning AS-le Narva Bussiveod.
4.2. Korraldus jõustub seaduses sätestatud korras.
4.3    Käesoleva korralduse peale võib esitada Narva Linnavalitsusele vaide haldusmenetluse

         seaduses sätestatud korras 30 päeva jooksul arvates korraldusest teadasaamise päevast või 

         esitada kaebus Tartu Halduskohtu Jõhvi kohtumajale halduskohtumenetluse seadustikus 

         sätestatud korras 30 päeva jooksul arvates korralduse teatavakstegemisest.

